《赠张横舟》
元代·刘崧

至人玩斯世，汎汎如虚舟。横之或安止，运之亦周流。

昔者张子或，此道恒优优。眷言百世下，之子仍好修。

手携绿玉杖，身著紫绮裘。折花驾白鹿，采药骑青牛。

栖迟木石居，笑傲王侯州。敲火烧灵砂，可以戏神丘。

为人葬白骨，可以生公侯。人言死生理，杳渺甚难求。

君乃不自矜，视之良悠悠。翩然思黄石，去作万里游。

高视浊世间，下士如蜉蝣。玄元无穷门，出入谁与俦。

绵绵日月运，茫茫天地秋。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。